Diari Oficial de la Generalitat Valenciana


Sumari del DOGV 2858, del 29-10-1996 (1996/839700)

ACORD de 18 de juliol de 1996, de la Comissió Territorial d'Urbanisme de València, relatiu a la revisió de les normes subsidiàries d'Estivella.
-----------------------------------------------------------------------------------------------------------------------------------------------

### Dades del document

Número de DOGV
:   2858

Data del DOGV
:   29-10-1996

Secció del DOGV
:   ALTRES DISPOSICIONS

Número del document
:   1996/839700


Data del document
:   18-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de juliol de 1996, de la Comissió Territorial d'Urbanisme de València, relatiu a la revisió de les normes subsidiàries d'Estivella.   
La Comissió Territorial d'Urbanisme de València, en sessió celebrada el 18 de juliol de 1996, va adoptar el següent acord:  
Vist l'expedient enviat per l'Ajuntament d'Estivella, relatiu a la revisió de les normes subsidiàries i d'acord amb els següents:  
Antecedents de fet  
Primer  
El projecte es va aprovar inicialment el 26 de març de 1993 i, després del pertinent període d'informació pública, va ser aprovat provisionalment el 16 d'abril de 1993.  
Segon  
El director general de Qualitat Ambiental, amb data 11 de desembre de 1995, va dictar la declaració d'impacte ambiental en sentit favorable, amb condicions que ja han estat incorporats al projecte que s'informa.  
Tercer  
El document original de revisió va ser enviat a la Comissió Territorial d'Urbanisme el 15 de desembre de 1993, i hi constava com a data d'aprovació inicial el 26 de març i d'aprovació provisional el 8 d'octubre d'aquest mateix any. Es va observar correctament tramitat, i es va veure en la Comissió Informativa de la Territorial d'Urbanisme el 21 d'abril de 1994, la qual va assenyalar una sèrie de deficiències.  
Quart  
En data 14 de febrer de 1996, el conseller d'Obres Públiques, Urbanisme i Transports, en virtut de la disposició transitòria segona de la Llei Reguladora de l'Activitat Urbanística, concedeix la pròrroga preceptiva per continuar la tramitació de l'expedient d'acord amb la legislació anterior. Sobre la concessió d'aquesta pròrroga va informar favorablement la Comissió Territorial d'Urbanisme de 31 de gener de 1996.  
Cinqué  
Des de l'enviament del projecte a la Comissió Territorial d'Urbanisme de València s'ha produït un goteig de documentació l'objecte de la qual ha estat completar l'expedient inicialment tramés, i la culminació de la qual s'ha produït per acord de la Comissió Territorial d'Urbanisme de València, de data 6 de març de 1996 que va acordar suspendre l'aprovació definitiva de les normes subsidiàries d'Estivella fins que es repararen les següents deficiències:  
«1. Respecte del sector de sòl apte per a urbanitzar-R (SAU-R) Penya Llisa i ja que disposa de pla parcial aprovat per la Comissió Territorial d'Urbanisme el 16 de febrer de 1994, seria convenient que es concretara aquesta circumstància, i es fera constar en el còmput de superfícies o en les referències al sector l'existència de pla parcial aprovat en curs d'execució.  
2. Respecte del manteniment de la classificació com a SAU-R en el sector Frontera, no s'observa convenientment justificada, ja que genera una nova travessia, no està connectat per xarxes estructurals amb la resta de sòl urbà, a més d'apreciar-se una superfície excessiva (24 ha).  
Per altra part la viabilitat econòmica de l'actuació de desenvolupament d'aquest sector, s'haurà d'assumir pels propietaris afectats que a més pagaran la construcció d'una pantalla antisoroll.  
Caldrà justificar el solapament que es produeix entre la zona d'afecció de la variant i el perímetre del sector, i estudiar la possibilitat de classificar-lo com a sòl no urbanitzable (SNU) de protecció viària.  
3. S'hauran d'aclarir, en el Pla O-1 Classificació del Sòl, les superposicions de tramat que es donen entre zones de protecció de infraestructura i les diferents categories de sòl, que no s'haurien de produir per no donar lloc a errors de la normativa que s'aplica.  
4. Hauran de reparar-se la resta d'objeccions incloses en els informes de carreteres i RENFE.»  
Sisé  
L'Ajuntament d'Estivella tramet el 31 de maig de 1996, document de reparació de deficiències aprovat pel Ple en sessió de 27 de maig de 1996.  
Fonaments de dret  
Primer  
A la vista de la documentació aportada i en relació amb les deficiències que assenyala l'acord de suspensió adoptat per la Comissió Territorial d'Urbanisme en sessió de 6 de març de 1996 s'aprecia:  
Es recull, en l'annex número 1 de la memòria justificativa, la referència al pla parcial aprovat per la Comissió Territorial d'Urbanisme el 16 de febrer de 1994, i en Normes Urbanístiques article 216.9 es declara la vigència del mencionat pla parcial.  
Es desclassifica el SAU residencial sector Frontera a l'altra banda de l'autovia, passant a SNU de protecció paisatgística, tal com s'aprecia en Pla O-1 de Classificació del Sòl i en pàgines 6, 12 i 13 de memòria justificativa i s'elimina en conseqüència la superposició de trames.  
Quant a les deficiències recollides dels informes sectorials:   
Respecte del traçat de l'antiga CN-234, l'article 217.2 de les Normes ja recull que el pla parcial que desenvolupe el SAU-I haurà de respectar les zones de domini i afecció que li siguen d'aplicació, com també que es dissenyarà un únic accés al sector des d'aquesta. Per altra part el document recull que l'antic traçat de la CN-234 ha revertit al municipi.  
Quant al sector Frontera ha estat desclassificat, i el sector Penya Llisa disposa de pla parcial aprovat el 16 de febrer de 1994.  
S'han dibuixat les zones d'afecció de la via fèrria i de l'autovia com de protecció d'infraestructures, s'han inclòs les normes particulars del sistema ferroviari i es recull, en el Pla 0-3 de zonificació, els terrenys necessaris per a l'explotació ferroviària qualificats com a tal.   
Segon  
Per altra part introdueix una sèrie de modificacions al document com són:   
L'article 179.g) que afecta al sòl urbà, barri històric permet l'ocupació en planta del 100% d'acord amb la tipologia de la zona i complint en tot cas les Normes d'Habitabilitat i Disseny dels Habitatges a la Comunitat Valenciana de 1991 (HD-91). En aquesta zona per la modificació de l'article 180.c) es pretén permetre edificar una planta menys de les estipulades.  
En la zona residencial entre mitgeres, la modificació afecta l'article 185.g), el qual introdueix la possibilitat de, mitjançant estudi de detall i en coherència amb l'entorn, modificar les alineacions interiors i exteriors, com també permet l'ocupació en planta del 100% de la parcel·la d'acord amb la tipologia de la zona, i complir en tot cas les HD-91. Així mateix modifica l'article 186.c) i permet edificar menys plantes de les assenyalades en el document, una menys en qualsevol cas i dos menys mitjançant estudi de detall que justifique la coherència amb l'entorn.  
En la zona residencial entre mitgeres, afecta l'article 210, per la qual s'assumeixen les alineacions, conseqüència de la modificació de les normes subsidiàries aprovada per la Comissió Territorial d'Urbanisme.  
Respecte del nucli de Beselga, l'article 211, ateses les seues característiques de configuració i consolidació, estableix certa tolerància quant a distàncies a límits, parcel·la mínima i percentatge d'ocupació.  
Respecte de la zona residencial 4 de residència unifamiliar en filera i subjecta a estudi de detall, es modifica l'article 212 i es concreta l'estàndard per a dotacions en 2.000 metres quadrats de zona verda i 2.700 metres quadrats d'altres dotacions.  
Tercer  
La Comissió Territorial d'Urbanisme és l'òrgan competent per emetre dictamen resolutori sobre l'aprovació definitiva de les normes subsidiàries, i de les seues modificacions, d'acord amb les disposicions transitòries segona i setena de la Llei Reguladora de l'Activitat Urbanística, en relació amb l'article 10.a per remissió de l'article 9.1, ambdós del Decret 77/1996, de 16 d'abril, del Govern Valencià, pel qual s'aprova el Reglament dels òrgans Urbanístics de la Generalitat Valenciana.  
A la vista del que antecedeix, la Comissió Territorial d'Urbanisme de València acorda aprovar definitivament la revisió de les normes subsidiàries d'Estivella.  
L'Ajuntament d'Estivella ha de notificar el contingut d'aquest acord a tots els particulars interessats en l'expedient de referència i publicar el text íntegre de les ordenances modificades.  
Contra aquesta resolució, que no posa fi a la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació. Tot això, sense perjudici que puga interposar-hi qualsevol altre recurs que estime pertinent.  
València, 18 de juliol de 1996.- El secretari de la Comissió Territorial d'Urbanisme: José M. Palau Navarro.